Diari Oficial de la Generalitat Valenciana


Sumari del DOGV 4282, del 01-07-2002 (2002/7063)

ORDE de 30 d'abril de 2002, de la Conselleria de Justícia i Administracions Públiques, de convocatòria de concessió de subvencions destinades a ajuntaments per a la realització de cursos de formació per a les Policies Locals de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4282

Data del DOGV
:   01-07-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/7063


Data del document
:   04-06-2002

Organisme emissor
:   Conselleria de Justícia i Administracions Públiques

Tipus de document
:   Ordre

Descriptors 

:   * reciclatge professional
    * formació en el lloc de treball
    * suport econòmic
    * policia
    * administració local

ORDE de 30 d'abril de 2002, de la Conselleria de Justícia i Administracions Públiques, de convocatòria de concessió de subvencions destinades a ajuntaments per a la realització de cursos de formació per a les Policies Locals de la Comunitat Valenciana. [2002/7063]
  
És competència de l'Institut Valencià de Seguretat Pública organitzar i impartir cursos de formació bàsica de policies de nou ingrés, dins de les diferents categories i escales, així com els d'ascens o promoció a les diferents categories i els de perfeccionament, d'acord amb el que disposa l'article 27 de la Llei 6/1999, de 19 d'abril, de la Generalitat Valenciana, de Policies Locals i de Coordinació de Policies Locals de la Comunitat Valenciana.
  
No obstant això, la Llei 6/1999 establix en l'article 29 que els ajuntaments podran organitzar i realitzar cursos de formació, actualització i especialització de les Policies Locals.
  
La Generalitat Valenciana considera que ha d'haver una estreta col·laboració en matèria de formació, entre les distintes administracions, i que eixa col·laboració no sols ha de cenyir-se a la coordinació de les seues actuacions en les matèries que li són pròpies, sinó que ha d'estendre's també a les activitats de foment en la formació i perfeccionament dels efectius dels Cossos de la Policia Local, i arbitrar mesures que facen possible l'acostament de les corporacions locals a l'organització i impartició de cursos.
  
En virtut d'això, en ús de les competències, en matèria d'interior, atribuïdes pel Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques, i d'acord amb el que establixen l'article 35 de la Llei 5/1983, de 30 de desembre, de Govern Valencià, i els art. 47 i 47 bis del Text Refós de la Llei de la Hisenda Pública de la Generalitat Valenciana, aprovat pel Decret Legislatiu de 26 de juny de 1991 del Govern de la Generalitat Valenciana.
  
ORDENE
  
Primer
  
L'objecte de la present Orde és convocar la concessió de subvencions destinades als ajuntaments, per a l'organització i impartició de cursos de formació per a les Policies Locals de la Comunitat Valenciana durant l'any 2002.
  
Segon
  
L'import global màxim destinat a atendre les subvencions a què es referix la present Orde serà de trenta mil cinquanta euros (30.050 euros) a càrrec de l'aplicació pressupostària 07. 03. 222.20.4 Línia T4205000 dels Pressuposts de la Generalitat Valenciana per a l'exercici 2002.
  
Tercer
  
L'import global màxim, així com tots els tràmits efectuats fins al moment immediat anterior a la resolució de concessió de la subvenció, estaran condicionats a l'existència de crèdit adequat i suficient en el capítol, secció, servici, programa i línia corresponents que s'establisquen en la Llei 10/2001, de 27 de desembre, de Pressuposts de la Generalitat Valenciana per a l'exercici 2002. A més, tots els actes dictats s'entendran condicionats que, en dictar la resolució d'adjudicació definitiva de la subvenció, subsistisquen les mateixes circumstàncies de fet i de dret existents en el moment en què van ser produïts dits actes.
  
Quart
  
Aprovar les bases per què es regula la present Convocatòria de subvencions, que figuren com a annex I de la present Orde.
  
DISPOSICIONS FINALS
  
Primera
  
Es delega el director general d'Interior per a la facultat de concedir o denegar estes subvencions, i se l'autoritza perquè dicte les resolucions i instruccions necessàries per al desenvolupament i execució de la citada Orde.
  
Segona
  
La present Orde entrarà en vigor l'endemà de la seua publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i 10, 14 i 46 de la Llei Reguladora de la Jurisdicció Contenciosa Administrativa la present Orde, que posa fi a la via administrativa, podrà ser recorreguda potestativament en reposició, o bé cabrà plantejar directament un recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Justícia i Administracions Públiques, en el termini d'un mes a comptar des de l'endemà al de la seua publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà al de la seua publicació.
  
València, 4 de juny de 2002
  
El conseller de Justícia i Administracions Públiques,
  
CARLOS GONZALEZ CEPEDA
  
ANNEX I
  
Bases per què es regula la convocatòria de subvencions destinades als ajuntaments, per a l'organització i impartició de cursos de formació per a les Policies Locals de la Comunitat Valenciana durant l'any 2002.
  
Primera. Beneficiaris
  
Podran sol·licitar estes subvencions els ajuntaments que organitzen i impartisquen cursos de formació per a les Policies Locals de la Comunitat Valenciana durant l'any 2002.
  
Segona. Objecte i aplicació de les subvencions
  
Les subvencions objecte de la present Convocatòria tindran com a finalitat atendre, fins al 50% de les despeses derivades de l'organització dels cursos.
  
Tercera. Despeses subvencionables
  
Són les següents:
  
Despeses de personal docent.
  
Despeses de lloguer de locals
  
Despeses de material entregat i el necessari per a la impartició dels cursos.
  
No podrà ser objecte de la subvenció les despeses d'adquisició de material inventariable, les despeses d'adquisició de suport físic (maquinari) i material consumible d'informàtica, ni les de reparació, construcció, reforma, equipaments i altres qualsevol que constituïsquen inversions reals o de caràcter permanent.
  
Quarta. Sol·licituds i documentació
  
1. Les sol·licituds estaran firmades per l'alcalde o persona que legalment el substituïsca, dirigides a la Direcció General d'Interior, i es presentaran al Registre de la Conselleria de Justícia i Administracions Públiques, situada al c/ Historiador Chabàs, núm. 2 de València, o en qualsevol dels llocs a què es referix l'art. 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. A més de la sol·licitud citada, les persones interessats en la present Convocatòria hauran de presentar la següent documentació:
  
A. Número de CIF de l'Ajuntament i número de compte bancari on desitge rebre la subvenció, si esta és aprovada.
  
B. Projecte detallat de l'activitat per a la qual se sol·licita la subvenció que haurà de complir els requisits següents:
  
1. Caldrà que els cursos tinguen una duració mínima de vint hores. No tindran la consideració de cursos les activitats de distinta naturalesa com, per exemple, seminaris, taules redones, debats, conferències, jornades, congressos, etc.
  
2. El projecte adjuntarà una memòria en què es farà constar, com a mínim, els següents extrems:
  
a) Lloc de celebració del curs, amb indicació dels locals en què es pretenga realitzar.
  
b) Programes
  
c) Contingut
  
d) Material didàctic a emprar
  
e) Professorat
  
f) Criteris de selecció dels assistents
  
g) Tipus de proves d'avaluació d'aprofitament del curs.
  
C. Pressupost detallat del cost de les despeses, diferenciant entre:
  
Despeses de personal docent.
  
Despeses de lloguer de locals
  
Despeses de material entregat i realització de pràctiques.
  
D. Si la sol·licitud no inclou totes les dades exigides o falta documentació, s'instarà l'interessat perquè, en el termini de 10 dies, esmene estos defectes, amb indicació que, si així no ho fa, se li tindrà per desistit de la seua petició, d'acord amb el que disposa l'art. 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
E. A més de la informació i documentació ressenyada, la Direcció General d'Interior podrà demanar qualsevol altra que considere necessària per a una millor valoració de la possible subvenció a concedir.
  
3. El termini per a la presentació de les sol·licituds serà de 20 dies hàbils, comptats des de l'endemà al de la publicació de l'Orde de Convocatòria en el Diari Oficial de la Generalitat Valenciana.
  
4. El professorat de les diferents matèria dels cursos haurà de pertànyer al professorat oficial o col·laborador de l'Institut Valencià de Seguretat Pública o bé ser, personal en actiu al servici de l'administració Pública expert en la matèria. També podrà actuar com a professors, professionals de reconeguda preparació i competència del sector privat, quan calga, per raó dels continguts tècnics de la matèria a impartir.
  
Cinquena. Classes de cursos subvencionables
  
A. Programes de formació continuada d'agents i auxiliars: estaran dirigits a agents i auxiliars de la Policia Local.
  
B. Plans de formació de comandaments: per a participar en ells serà imprescindible ocupar en propietat o provisionalment un lloc de comandament en les corresponents plantilles del Cos de la Policia Local del municipi.
  
Sisena. Condicions de la realització dels cursos
  
A. L'Institut Valencià de Seguretat Pública podrà fer visites d'inspecció i control al principi i acabament del curs, així com en qualsevol moment durant la seua execució.
  
B. L'assistència de l'alumnat als cursos haurà de ser controlada per a garantir un mínim d'aprofitament al curs. En tot cas, caldrà l'assistència del 90% del total d'hores de duració del curs, siguen o no justificades les faltes d'assistència.
  
C. El nombre mínim de policies assistents, per cada curs, serà de 20, i podran participar en els citats cursos tant els membres de la Policia Local de l'Ajuntament convocant, com qualsevol altres encara que pertanguen a plantilles d'altres municipis.
  
D. Una vegada realitzat el curs, i amb posterioritat a la seua celebració, es remetran a l'Institut Valencià de Seguretat Pública les corresponents relacions certificades d'assistents, amb indicació de si reunixen o no el nombre d'hores d'assistència previst i si han superat o no les proves avaluatòries finals a efectes de lliurar el certificat corresponent
  
Setena. Valoració de les sol·licituds i resolució del procediment
  
1. Per a la valoració i selecció de les sol·licituds presentades es constituirà una comissió avaluadora integrada:
  
Pel director general d'Interior, que actuarà com a president.
  
- El cap d'Àrea d'Interior.
  
- El director de l'Institut Valencià de Seguretat Pública.
  
- Un tècnic de la Direcció General d'Interior.
  
- El secretari de l'Institut Valencià de Seguretat Pública, que actuarà com a secretari.
  
2. Tindran preferència per a obtindre subvenció els cursos que tinguen els següents continguts:
  
a) Curs els continguts dels programes dels quals siguen relatius a les matèries de la competència de la policia administrativa.
  
b) Cursos que tinguen en els seus continguts matèries noves en l'àmbit de les competències municipals en la seguretat pública.
  
3. La resolució de la present Convocatòria haurà de ser dictada en el termini màxim de tres mesos a partir de l'acabament del termini de presentació de les sol·licituds. En el cas que en el termini establit no s'haguera dictat la resolució, la petició s'entendrà desestimada.
  
Vuitena. Obligacions dels beneficiaris
  
El municipi sol·licitant haurà de desenvolupar el pla de formació i, una vegada conclòs parcialment o totalment, comunicar-ho a la Direcció General d'Interior. En qualsevol cas, haurà de fer-ho abans del 21 d'octubre. L'incompliment d'eixe termini suposarà, després de la incoació d'un expedient amb l'audiència a l'interessat, la resolució de les ajudes. Tot això, llevat que s'haguera prorrogat el termini expressament a petició de l'interessat i per causes de força major
  
Novena. Procediment de pagament i termini de justificació
  
El lliurament de les subvencions es produirà d'una sola vegada, prèvia justificació de la despesa corresponent a l'activitat realitzada.
  
El termini de presentació de les justificacions requerides conclourà el 21 d'octubre de l'any 2002, i s'haurà de remetre a la Direcció General d'Interior, per a la seua verificació i tràmit.
  
Deu. Justificació de la subvenció
  
Per a la percepció de la subvenció, les entitats beneficiàries hauran de presentar un certificat expedit per l'interventor o secretari de l'entitat, amb el vistiplau del president o òrgan que tinga la seua representació, en què s'inclou el resum de la despesa.
  
La justificació ha de fer-se pel total de la despesa aplicada a la finalitat objecte de la subvenció.
  
Així mateix, es presentarà una memòria de l'activitat que incloga la informació sobre el seu desenvolupament.
  
A la vista dels justificants aportats, la Direcció General delegada autoritzarà el pagament de la subvenció, amb el límit màxim del pressupost detallat, independentment que el valor de la inversió siga superior, d'acord amb les factures o els projectes aportats
  
Onze. Legislació aplicable
  
En el no previst en la present Orde, els beneficiaris se sotmetran al que establix el Text Refós de la Llei de la Hisenda Pública de la Generalitat Valenciana, aprovat pel Decret Legislatiu de 21 de juny de 1991, i a la Llei 10/2002, de Pressuposts de la Generalitat Valenciana per a l'any 2002.
  
Dotze. Homologació
  
Els cursos que resulten subvencionats per la present Orde tindran la consideració de cursos homologats per l'Institut Valencià de Seguretat Pública, i produiran els efectes que a aquells corresponen.